Boek: Seerowers op ŉ skattejagJonny Duddle Ahooi daar, skarminkels! Kom span die seile saam met Matilda, Basjan en die Van der Branders, en geniet hulle opwindende seeroweravonture. Hierdie keer soek hulle na ŉ skat, maar ŉ vioolspeler waarsku hulle teen ŉ monster wat almal wat sy goud wil kom steel, sal opvreet. Die seerowers en die monster se skat is die derde titel in Jonny Duddle se gewilde Seerower-reeks, wat deur Kobus Geldenhuys vertaal is. Dit volg op Die seerowers en die spookskip en Die seerowers en die grot vol goud. ŉ Lekker leeservaring vir kinders wat pas hulle eerste hoofstukboeke begin lees het. Duddle het grafiese ontwerp studeer en hy was ŉ karakterontwerper vir rekenaarspeletjies. Sy tweede boek The pirates next door het die Waterstones Children’s Book Prize in 2012 gewen. Duddle woon in Wallis saam met sy vrou, Jane, en hulle dogters, Daisy en Rosie. Geldenhuys is bekend vir sy kinderboek­vertalings van outeurs soos JK Rowling en Roald Dahl. In 2015 het hy die Elsabé Steenbergprys vir vertaalde kinder- en jeugliteratuur in Afrikaans ontvang vir Cowell se Hoe om jou draak te tem: Hoe om Drakonees te praat, en in 2018 vir MG Leonard se Kewerknaap. In 2016 is hy met die Alba Bouwerprys vir kinder- en jeugliteratuur bekroon vir sy vertaling van Michael Morpurgo se Hoekom die walvisse gekom het. Hy het by geleentheid ook Artes- en Safta-toekennings ontvang, en is verskeie kere benoem vir sy gesinchroniseerde vertalings van TV-reekse en animasieflieks vir die destydse SAUK-oorklankingsafdeling. Wanneer hy nie vertaal nie, skryf hy televisietekste vir Suid-Afrikaanse sepies en dramas soos Villa Rosa, Swartwater, Binnelanders en Suidooster. Uitgewer: NB-Uitgewers Prys: R165,00* *Prys onderworpe aan verandering Koop die boeke by Graffiti Boeke